Diari Oficial de la Generalitat Valenciana


Sumari del DOGV 7842, del 02-08-2016 (2016/6326)

DECRET LLEI 6/2016, de 29 de juliol, del Consell, pel qual es concedeix un suplement de crèdit per a finançar operacions derivades de l'execució del mecanisme compartiment fons de liquiditat autonòmic del fons de finançament a comunitats autònomes per a l'exercici 2016.
------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2016/07/29/6/dof/vci/html**

### Dades del document

Número de DOGV
:   7842

Data del DOGV
:   02-08-2016

Secció del DOGV
:   I. DISPOSICIONS GENERALS

Número del document
:   2016/6326


Data del document
:   29-07-2016

Organisme emissor
:   Conselleria d'Hisenda i Model Econòmic

Tipus de document
:   Decret llei

Anàlisi jurídica

 Descriptors 

:   * Conselleria d'Hisenda i Model Econòmic
    * legislació

DECRET LLEI 6/2016, de 29 de juliol, del Consell, pel qual es concedeix un suplement de crèdit per a finançar operacions derivades de l'execució del mecanisme compartiment fons de liquiditat autonòmic del fons de finançament a comunitats autònomes per a l'exercici 2016. [2016/6326]  
PREÀMBUL  
  
En el marc del que preveu el Reial Decret Llei 17/2014, de 26 de desembre, de mesures de sostenibilitat financera de les comunitats autònomes i entitats locals i altres de caràcter econòmic, la Comissió Delegada del Govern per a Assumptes Econòmics va acordar, el passat 11 de febrer, la distribució per al primer trimestre de 2016 del finançament del Compartiment Fons de Liquiditat autonòmic 2016 a les comunitats autònomes. L'acord citat es va complementar per sengles acords de data 31 de març i 8 de juny de 2016, amb l'abast següent:  
- Establiment de la distribució per al segon trimestre de 2016 i altres condicions addicionals a complir per les comunitats autònomes adherides al Fons de Finançament a comunitats autònomes, Compartiment Fons de Liquiditat autonòmic 2016.  
- Establiment de la distribució per al tercer trimestre de 2016 del finançament dels compartiments Facilitat Financera i Fons de Liquiditat Autonòmic del Fons de Finançament a comunitats autònomes i determinació de les condicions de les operacions de crèdit i altres addicionals.  
  
Finalment, el 8 de juny de 2016 es va adoptar un altre acord pel qual s'assignen recursos addicionals destinats a cobrir necessitats de finançament derivades de la desviació de l'objectiu de dèficit de 2015 pendents de finançar. Amb aquest fi, es van assignar a la Comunitat Valenciana 0.997.836.053 euros.  
En aquest marc, el Consell, mitjançant Acord de 4 de març de 2016, va ratificar la seua permanència i adhesió durant 2016 en l'esmentat mecanisme de finançament, comprometent-se a complir totes les obligacions i condicions establides a l'efecte en la normativa en vigor, en els diferents acords de la mencionada comissió delegada, i en el nou Programa d'Aplicació del Mecanisme per a 2016.  
Aquesta nova assignació de fons a la Comunitat Valenciana per a l'exercici 2016, en el marc del mecanisme de suport a la liquiditat de les comunitats autònomes, determina un increment en l'endeutament de la Generalitat, autoritzat d'acord amb el que preveu l'article 36.2.e de la vigent Llei de Pressupostos, que permet atendre, en els supòsits que determina el Programa per a l'Aplicació del Compartiment Fons de Liquiditat autonòmic del Fons de Finançament a Comunitats Autònomes per al 2016, obligacions pendents de pagament incloses en el compte de creditors per operacions pendents d'aplicar al pressupost.  
D'acord amb el mencionat programa, els nous recursos podran determinar la corresponent generació de crèdits, sempre que la mateixa no supere l'import resultant de minorar a les obligacions pendents de pagament registrades en comptes no pressupostaris a 31 de desembre de 2015, l'import d'aquelles altres generacions de crèdits que s'hagen pogut instrumentar en 2016 amb càrrec a operacions financeres. A l'efecte, i en els termes i condicions previstes en els articles 44 i següents de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, s'ha considerat necessària l'aprovació urgent i inajornable d'aquest decret llei, amb la finalitat de dotar els crèdits i així fer-ne la corresponent comptabilització en el pressupost de l'exercici 2016.  
El suplement de crèdit regulat en aquest decret llei ascendeix a un total de 190.810.621,05 euros, i té per objecte atendre compromisos de despesa vinculats directament i immediatament a la cobertura de serveis públics competència de la Generalitat.  
L'extraordinària i urgent necessitat que justifica el recurs a la figura del decret llei per a instrumentar el suplement que ens ocupa està vinculada a la necessitat de regularitzar com més prompte millor els estats de despeses i ingressos del pressupost, a fi que les conselleries afectades, fonamentalment la de Sanitat Universal i Salut Pública, puguen atendre les seues despeses corrents. En la mesura que amb càrrec a la dotació inicial del pressupost s'han atès, entre altres, obligacions pendents nascudes en l'exercici 2015, és necessari que es procedisca de forma urgent, a suplementar l'esmentada dotació mitjançant l'aprovació d'aquest decret llei, a fi que l'administració puga atendre en temps i forma les seues obligacions de pagament corresponents a l'exercici corrent.  
De conformitat amb allò que s'ha exposat, i fent ús de l'habilitació conferida al Consell per l'article 44 de l'Estatut d'Autonomia de la Comunitat Valenciana i l'article 58 de la Llei 5/1983, de 30 de desembre, de la Generalitat, del Consell, per a dictar disposicions legislatives en casos d'extraordinària i urgent necessitat, s'ha estimat oportú fer ús d'aquesta facultat ja que el propi caràcter extraordinari del procediment i la seua peremptorietat impedeixen acudir al procediment legislatiu ordinari.  
En conseqüència, a proposta del conseller d'Hisenda i Model Econòmic, i amb la deliberació prèvia del Consell, en la reunió del 29 de juliol 2016,  
  
DECRETE  
  
Article 1. Suplement de crèdit  
Es concedeix un suplement de crèdits, per import de 854.639.257,05 euros, d'acord amb l'annex d'aquest decret llei.  
  
Article 2. Finançament  
El suplement de crèdit que es concedeix per aquest decret llei es finançarà amb endeutament, incrementant el pressupost d'ingressos en l'aplicació 39.13.35.029.71 «Préstecs a llarg termini ens del sector públic», per import de 262.391.705,05 euros.  
  
DISPOSICIONS ADDICIONALS  
  
Primera. Límit d'increment de deute  
S'autoritza la persona titular de la conselleria competent en matèria d'hisenda perquè, mitjançant resolució, fixe el límit d'increment del saldo pendent de deute per a l'exercici 2016.  
  
Segona. De la incorporació  
Els romanents de crèdit derivats de l'execució del suplement de crèdit autoritzat per aquest decret llei podran incorporar-se, amb independència del nivell d'execució comptable que aconsegueixen, al pressupost de la Generalitat de 2017, mitjançant resolució de la persona titular de la conselleria amb competències en matèria d'hisenda.  
  
Tercera. Desplegament i aplicació  
S'autoritza la persona titular de la conselleria amb competències en matèria d'hisenda per a dictar les disposicions necessàries i adoptar les mesures oportunes que permeten la correcta instrumentació de l'execució d'aquest decret llei, i, en particular, per a aprovar tots aquells ajustos pressupostaris que calguen per a la concreta aplicació de la destinació dels crèdits suplementats.  
  
Quarta. De l'Institut Valencià de Finances  
Sense perjuí del que disposa la disposició addicional tercera, es faculta i delega en l'Institut Valencià de Finances perquè realitze totes les actuacions i gestions necessàries a fi què, en el marc de les competències atribuïdes en el Decret 94/1996, de 21 de maig, del Consell, assegure l'execució i desenvolupament de la nova assignació de recursos del compartiment Fons de Liquiditat Autonòmic del Fons de Finançament a Comunitats Autònomes per a l'exercici 2016.  
  
DISPOSICIÓ FINAL  
  
Única. Entrada en vigor  
Aquest decret llei entrarà en vigor l'endemà de la publicació en el Diari Oficial de la Comunitat Valenciana.  
  
València, 29 de juliol de 2016  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO  
ANNEX  
  
Aplicació Línia/Projecte Import  
74.46.77.907.06.3 S0304 77.360.002,80  
54.15.57.115.50.9 F4317 18.430,00  
Total Secció 08 68.817.535,80  
67.11.99.900.31.3 936.264.747,00  
40.09.31.296.51.5 374.944,14  
65.14.73.134.75.8 T1910 6.309.740,32  
76.77.87.613.36.2 T0319 744.143.388,43  
Total Secció 31 178.097.598,89  
91.49.71.574.41.2 S7127 37.670.264,00  
Total Secció 16 32.921.245,00  
14.29.31.538.32.8 81.366.050,00  
82.45.98.074.39.8 PA312 21.015.506,36  
31.08.91.312.39.1 PV001 467.113.835,00  
Total Secció 94 679.435.076,36  
TOTAL 906.994.416,05


Còpia Permalink ELI